宣曲二十二韻
作者：錢惟演
朝代：宋

paragraphs: 絳縷初分後，銀鐶未解時。
已障紈扇笑，猶捧玉壺悲。
乞巧長生殿，迎風太液池。
雕屏涵火齊，寶帳隔琉璃。
欲買詞人賦，空傳狎客詩。
蔗漿銷內熱，瓊蕊療朝饑。
綺蒂桃初熟，紅心草欲披。
凌波渡羅襪，向日翳華芝。
素臉分丹柰，香津滴紫梨。
龍梭隨振素，獺髓補凝脂。
蓬餌重陽節，金針七夕期。
玉膏嘗滵溢，翠蓋逐葳蕤。
弦急哀隨指，歌長恨入眉。
青鸞惟有舞，赤鳳可能疑。
下蔡迷還易，平陽破未知。
髻高釵自墜，腰細佩長垂。
出恐嚴鍾晚，歸嫌鈿幰遲。
轆轤驚曉夢，鸚鵡漏春思。
魂怨惟愁斷，腸柔已自危。
璧璫螢影度，瓊戶蘚花滋。
掩鼻讒難訴，披圖悔豈追。
祇應金带枕，聊爲達微辭。